Olen Carina Ahti, 47-vuotias tanssinopettaja, varhaiskasvatuksen opettaja ja tuottaja. Työskentelen tanssinopettajana oman yritykseni kautta ja toimin lisäksi Tanssiurheiluseura Bolero ry:ssä varapuheenjohtajana sekä valmennusvastaavana. Olen ollut mukana yhdistystoiminnassa jo vuodesta 1992, ensin ohjaajana ja myöhemmin useita kausia hallituksen jäsenenä kahdessa eri tanssiurheiluseurassa. Vuodesta 2021 lähtien olen osallistunut Tanssiurheiluliiton kehittämistyöhön, ensin koulutustyöryhmässä ja vuodesta 2024 myös kilpailutoiminnan kehittämistyöryhmässä. Koulutustyöryhmässä olen vastannut lastentanssin ohjaajakoulutuksen sisällön laajentamisesta monilajiseksi, ja toimin myös lastentanssi ohjaajakoulutuksen kouluttajana.

Seuramme Tanssiurheiluseura Bolero ry on monilajiseura, meillä on lajeja vakio- ja latinalaistansseissa, pyörätuolitanssia sekä rock’n’swing-lajeja. Seuramme tarjoaa myös tunteja FDO:n lajikirjosta.

Asetun ehdolle Suomen Tanssiurheiluliiton hallitukseen, sillä yhteisöjen kehittäminen on minulle sydämen asia.

Uusien harrastajien houkutteleminen lajin pariin on tanssiurheiluliiton toiminnan elinehto. Keskeisiä kehityskohteita ovat:

* Miten liitto voisi tukea seuroja uusien harrastajien tavoittamisessa?
* Miten kehitämme lajia yleisö- ja kilpailijaystävällisemmäksi?
* Miten parannamme liiton viestintää, jotta se tavoittaa kaikki lajimme parissa toimivat seurat?
* Miten varmistamme liiton alla olevien lajien tasavertaisuuden ja avoimen toiminnan?

Minulla on monipuolinen kokemus tanssiurheiluliiton eri lajeista ja tasoista, seuratoiminnasta aina liitto tasolle saakka. Olen tehokas, aikaansaava ja yhteistyökykyinen. Jos kohtaan asioita, joita en vielä hallitse, olen valmis kysymään ja selvittämään, jotta opin. En hyväksy eriarvoisuutta ja uskallan myös puuttua siihen.

Äidinkieleni on ruotsi, mutta koen olevani täysin kaksikielinen. Jag kan arbeta på båda språken och växla smidigt mellan svenska och finska. Puhun ja kirjoitan sujuvasti myös englantia.

Yhteistyö- ja kehittämisterveisin

Carina Ahti